10. august 2011

**Kære forældre i 5. klasse**

Vi skal i det næste stykke tid arbejde med kapitlet Figurer. Eleverne skal i denne periode lære om:

* **Linjer.**  Forskellen på linje, linjestykke og halvlinje. Afstand. Indbyrdes beliggenhed mellem to linjer.
* **Vinkler.** Gætte vinklers gradtal, måle og afsætte vinkler med vinkelmåler samt afgøre højre- og venstreben på vinkler.
* **Plane figurer.** Navne og kendetegn på kendte figurer: trekanter, firkanter og cirkler. Navne og kendetegn på nye figurer: cirkelring, drage og rombe. Konstruere og tegne højder i trekanter samt tegne diagonaler.
* **Flytninger.** Spejling, parallelforskydning og drejning af plane figurer, sidstnævnte også ved brug af it. Mønstre konstrueret ved hjælp af flytninger.

I kan hjælpe jeres barn godt på vej derhjemme ved hjælp af en eller flere af nedenstående aktiviteter:

**Spil og aktiviteter fra bogen:**

Følgende aktiviteter/spil kan med fordel gentages hjemme, når eleverne har arbejdet med dem i skolen.

|  |  |  |
| --- | --- | --- |
| Side 15 | Opgave 6 | **Linjer på skift.** |
| Side 22 | Opgave 24 | **Drej på computer.**Brug fx Geometer/GeoGebra. Sidstnævnte kan downloades gratis på internettet. |
| Side 23 | Opgave 28 | **Flytningsspil.**Brug ternet papir som spilleplade, og tegn hver en figur. |
| Side 25 | Opgave 33 b | **Konstruer mønstre.**Find evt. inspiration på internettet ved at søge på ”tesselation”. |

**Andre aktiviteter:**

**Linjejagt.** Find parallelle linjer i hjemmet. Mål på skift den korteste afstand mellem linjerne.

**Højder i trekanter.** Tegn på skift store trekanter og tegn de 3 højder med en tegnetrekant. Kontroller at de tre højder efterfølgende skærer hinanden i samme punkt.

**Tegning med figurer**. Tegn tegninger med geometriske figurer. Fx en blomst, der består af et rektangel, en cirkelring, romber og dragefirkanter. Se evt. figurers navne side 18-21 i bogen.

**Mønsterjagt.** Gå på jagt efter mønstre i hjemmet. Beskriv, hvilke typer flytninger der er anvendt.

**Drager.** Lav en rigtig drage med form som en dragefirkant, se evt. side 24, og sæt den op i blæsevejr. Tal om dragens form og diagonaler. Find drager på nettet med andre former, og beskriv dem matematisk.

God fornøjelse og med venlig hilsen

Skriv dit navn her...